Россиысь 17 улосъёсын огвакытэ усьтӥськизы «Кванториум» технопаркъёс — Удмурт дунне\nРоссиысь 17 улосъёсын огвакытэ усьтӥськизы «Кванториум» технопаркъёс\nBy Удмурт Дунне 26 октября, 2017 16:00\nТа нуналъёсы Россиысь 17 улосъёсын огвакытэ усьтӥськизы нылпиослэн «Кванториум» технопаркъёссы. Ижын таӵе центр 4-тӥ сентябрьысен ужаны кутскиз ни, но улосъёсысь сӥё-дано ужрадъёс борды итӥськыса, татын ортчытӥзы пӧртэм мастер-классъёс.\nТа нуналъёсы Россиысь 17 улосъёсын огвакытэ усьтӥськизы нылпиослэн «Кванториум» технопаркъёссы.\nИжысь технопарк ватсаса тодон-валан сётонъя центр выллем ужа, отын дунтэк дышетско 11-17 аресъем ог 1 сюрс 500 нылпиос. Соос быгатонлыксэс волято 6 удысъёсъя: робот лэсьтон, промышленной дизайн, лобась аппаратъёсты бичан, туала вылӥ технологиос, виртуальной улон, информационной технологиос. Татын профессиез быръёнэн уг выро, нылпиосты малпаськыны дышето.\nТехнопаркын тодон-валанзэс паськытато Ижысь нылпиос гинэ. Но гуртъёсысь пиналъёслы татчы сюрес пытсамын ӧвӧл. Ёросъёсысь визь погъёс понна радъяськылозы экскурсиос, пӧртэм вожвылъяськонъёс, нош гуртъёсысь дышетӥсьёслы татысь специалистъёс ортчытъялозы пӧртэм семинаръёс.\nИжысь технопарк ватсаса тодон-валан сётонъя центр выллем ужа, отын дунтэк дышетско 11-17 аресъем ог 1 сюрс 500 нылпиос.\nТехнопарклэн ужаменыз гуртысь нылпиос тодматскыны кутскизы ини. Татчы вуылӥзы Глазовысь, Эграысь, Сьӧлталась, Вавожысь робот лэсьтонэн, инженерной технологиосын вырись ог 200 нылпиос. Ар пумозь вань ёросъёсысь визь погъёсты ӧтьылыны чаклало, оглом ог 3 сюрс нылпи центрлэн ужаменыз тодматскоз. Нош та нуналэ технопарке вуизы Вотка но Сарапул ёросъёсысь пиналъёс.\nСарапулысь 24 номеро школаын инженерной кружок азьвыл ик ужа вал ини. Но туэ нырысьсэ 7-тӥ но 10-тӥ классъёсын нимысьтыз инженерной классъёс усьтӥзы. Отын мур дышето математикаез но информатикаез. Пиналъёс мыло-кыдо пыриськыло элькун вожвылъяськонъёсы.\nТехнопаркын пиналъёс понна радъямын вал 6 мастер-классъёс. Одӥгаз визь погъёс тодматскизы квадрокоптерен. Тодӥзы, кызьы машина омыре ӝутӥське. Берло котькудӥз, кияз пульт кутыса, эскериз машинаен ужаны. Квадрокоптерез шонер лобњытыны, кулэ дыръяз пуктыны чик капчи вылымтэ, шуизы пиналъёс. Озьы ик егитъёслэн киязы вуизы 3D ручкаос. Таосыныз соос бумага вылын «Кванториумлэсь» пужызэ — логотипсэ — пуктӥзы. Нылпиослы уката но кельшиз роботъёсын ужаны. Соос куспазы вожвылъяськон ортчытӥзы, кинлэн роботэз ӝӧклэн одӥг пумысеныз мукетаз ӝоггес вуоз. Технопаркын нылпиосты улонын кулэ луись арбериосты бичаны, технологиосты валаны но азинтыны дышето. Азьланяз пиналъёс быгатонлыкъёссэс эскерозы JuniorSkills чемпионатын, робототехникая олимпиадаосын но трос мукетъёсаз.\nТехнопаркын пиналъёс понна радъямын вал 6 мастер-классъёс.\nТехнопарклэн ужаменыз тодматскиз дышетонъя но наукая министр Светлана Болотникова. Со осконзэ вераз, туала куронъёслы тупась таӵе юртын одно ик мур тодон-валанъёсын инженеръёс, информационной технологиосъя специалистъёс будозы шуыса.\n«Кванториумын» радъямын вал Россиын 17 технопаркъёсты усьтонъя меӵак эфир. Нылпиосты ӟечкылаз Россиысь Правительстволэн Тӧроезлэн воштӥсез Аркадий Дворкович. Со шуиз: вуоно арын Россиын 70 таӵе технопаркъёс луозы ни. Али кунамы 36 улосъёсын таӵе юртъёс ужало.\nBy Удмурт Дунне 26 октября, 2017 16:00\tUpdated